Alexander Ryle (LA), 2024-01-10:
Tak, formand.
Jeg vil også gerne starte med at takke SF for at fremsætte det her beslutningsforslag.
Jeg synes, det er meget relevant, at vi debatterer både anvendelse og regulering af kunstig intelligens, særlig fordi udviklingen jo går så hurtigt, men også fordi anvendelsen er tiltaget eksplosivt i løbet af det seneste år.
Derfor anerkender vi i Liberal Alliance også hensigten med det her forslag, nemlig at vi skal sikre en ansvarlig brug af kunstig intelligens.
Vi er enige i, at kunstig intelligens også skal reguleres, så det ikke bare bliver det vilde vesten.
Men samtidig skal vi også passe på, at vi ikke regulerer teknologien ihjel.
Der er altså behov for en balanceret tilgang, hvor vi tager hensyn til både beskyttelse og innovativ fremme af teknologisk udvikling.
Og modsat forslagsstillerne mener vi jo, at reguleringer skal foregå i EU, og at vi skal undgå dansk enegang med indførelse af vores egne nationale regler.
Siden det her beslutningsforslag blev fremsat, er der jo også vedtaget en forordning om kunstig intelligens i EU, som adresserer mange af de samme bekymringer, som der udtrykkes i dette forslag, og derfor mener vi i Liberal Alliance ikke, at der er behov for yderligere national lovgivning forud for ikrafttrædelsen at den forordning, der er på vej.
Vi ser hellere, at regeringen fokuserer sine kræfter på at præge de europæiske indsatser, forbedre implementeringen af den forordning, der er på vej, og at vi derudover herhjemme kommer mere i gang med faktisk at bruge teknologien, så vi kan udnytte mange af de kæmpe potentialer, som der jo er, f.eks. inden for sundhed og klima, men også i forhold til at gøre danske virksomheder mere konkurrencedygtige og den offentlige sektor mere effektiv.
Hvis vi i Danmark pålægger vores virksomheder flere byrder, end de gør i andre EU-medlemslande, så vil det forringe innovation og konkurrenceevne hos danske virksomheder, og det vil også hæmme anvendelsen af kunstig intelligens, ikke kun i det private, men også i det offentlige.
I Liberal Alliance ønsker vi jo det stik modsatte.
Vi ønsker at hjælpe virksomhederne med at komme i gang med at bruge teknologien, og derfor synes vi også, det skal være muligt at fodre teknologien med mere data, f.eks. med forsyningsdata, som ministeren jo også var inde på, for jo mere data, modellerne har adgang til, desto bedre og mere præcise løsninger kan man også lave.
Jeg vil dog gerne anerkende, at der er nogle ting, vi kan gøre allerede nu, såfremt vi kan blive enige om det.
Det ene er jo, at der skal udpeges en myndighed, der skal være kompetent myndighed på kunstig intelligens og på tilsynsopgaven på området.
Det kan vi jo godt allerede nu prøve at finde ud af, altså hvem der skal være det.
Derudover kan vi jo også begynde med regulatoriske sandkasser, som ministeren også snakkede om, og som er en del af den strategi, som vi lige om lidt skal til at forhandle, for det vil jo sikre, at der er et kontrolleret forsøgs- og prøvningsmiljø i udviklingsfasen inden for kunstig intelligens-systemer, altså inden de introduceres på markedet.
Så det glæder vi os til at forhandle lige om lidt, når vi skal i gang med at forhandle den længe ventede digitaliseringsstrategi, hvor kunstig intelligens jo fylder en lille smule, selv om vi jo gerne så, at det havde fyldt endnu mere.
Men altså, Liberal Alliance kan ikke støtte det her beslutningsforslag.